Diari Oficial de la Generalitat Valenciana


Sumari del DOGV 4204, del 06-03-2002 (2002/1919)

ORDRE de 19 de febrer de 2002, de la Conselleria d'Economia, Hisenda i Ocupació, per la qual es regula amb caràcter experimental el reconeixement d'activitats de formació ocupacional relacionades amb certificats de professionalitat.
----------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/02/19/(1)/dof/vci/html**

### Dades del document

Número de DOGV
:   4204

Data del DOGV
:   06-03-2002

Secció del DOGV
:   I. DISPOSICIONS GENERALS

Número del document
:   2002/1919


Data del document
:   19-02-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * qualificació professional
    * reconeixement d'estudis
    * procediment administratiu
    * formació professional
    * legislació

ORDRE de 19 de febrer de 2002, de la Conselleria d'Economia, Hisenda i Ocupació, per la qual es regula amb caràcter experimental el reconeixement d'activitats de formació ocupacional relacionades amb certificats de professionalitat. [2002/X1919]
  
La formació professional comprén el conjunt d'ensenyances que capaciten per a l'acompliment qualificat de les distintes professions. Integrada en aquest sistema, la Formació Professional Ocupacional té com un dels seus objectius proporcionar als treballadors les qualificacions requerides pel sistema productiu, bé per a inserir-los laboralment, bé per a completar-ne la qualificació professional de què disposaren.
  
Aquest subsistema de formació està desenvolupat de forma específica en el Real Decret 631/1993, de 3 de maig, pel qual es regula el Pla Nacional de Formació i Inserció Professional (Pla FIP), en l'Ordre de 13 d'abril de 1994, del Ministeri de Treball i Seguretat Social, dictada per a desenvolupar-lo i pel Real Decret 797/1995, de 19 de maig, que regula els certificats de professionalitat i els corresponents continguts mínims de Formació Professional Ocupacional.
  
En el seu disseny inicial, la Formació Professional Ocupacional, per la seua extraordinària capacitat per a actuar en l'àmbit de les competències directament associades amb l'ocupació, es va orientar principalment a les persones en situació de desocupació, a fi de facilitar la seua ràpida inserció al mercat laboral.
  
El Pla FIP impulsava un conjunt d'accions en matèria de FPO dirigides als desocupats i tractava d'assegurar els nivells més elevats d'integració en l'ocupació.
  
De l'experiència transcorreguda durant més de deu anys, és evident que el contingut de la FPO pot adreçar-se i ha de fer-ho no sols als treballadors desocupats, sinó també als que es troben en actiu, de manera que es milloren les seues qualificacions per a romandre sempre empleats i evitar, en la mesura que es puga, situacions de risc provocades per una inadequació de les competències a les necessitats del mercat laboral i de les empreses, tot això degudament acreditat amb els sistemes de reconeixement existents. Això és així per l'acceleració del canvi que està produint-se en les empreses i organitzacions, a la qual es tracta de donar resposta, considerant les persones en situació de permanent aprenentatge, tant de manera formal com no formal.
  
Per això, és aconsellable que la Formació Professional Ocupacional no estiga únicament subjecta a convocatòries anuals d'ajudes i subvencions per part de l'administració, sinó que permeta reconéixer la formació obtinguda mitjançant d'altres mitjans.
  
La Comissió Europea ha apostat en el Memoràndum sobre l'Aprenentatge Permanent per un sistema de formació professional integrada, compatible amb les tasques laborals, realitzada i adreçada per les prioritats del sistema productiu, que són les establides per les empreses, i atenta als canvis produïts per la societat de la informació. Aquest disseny de formació durant tota la vida ha de servir per a establir marcs normatius de referència cap als quals orientar els diversos programes que es realitzen en el conjunt de la societat. La formació ocupacional ha d'adaptar-se, igualment, als requisits d'aquest temps.
  
Les empreses que destinen una part important dels seus recursos a la formació dels seus treballadors, així com els centres de formació que ofereixen programes a la carta a les persones que acudeixen lliurement a les seues instal·lacions en demanda de millora de qualificació, poden veure's beneficiats d'un sistema normatiu que acredite i atorgue referència a la labor realitzada.
  
Des del punt de vista individual, els treballadors, amb independència de la seua situació laboral, poden veure reconegut el seu esforç personal per a la qualificació i requalificació professional, tant en l'ampliació de competències relacionades amb la seua actual ocupació, com si desitgen formar-se en una àrea del seu interés en què tenen expectatives d'emprar-se a curt o mitjà termini. L'acreditació d'aquesta formació pot facilitar l'exercici professional directament o a través de la capitalització d'aquells coneixements en un recorregut formatiu al llarg de la seua vida, permetent, amb els requisits previs que establisquen els ministeris de Treball i Afers Socials, i d'Educació, Cultura i Esport, la futura correspondència i revalidació amb la Formació Professional Específica.
  
Amb aquesta ordre es pretén que les entitats interessades puguen realitzar accions de formació professional ocupacional dissenyades com a certificats de professionalitat; assegurar que aquestes accions formatives reunisquen totes les exigències de qualitat i que, en el seu dia, previs els tràmits que legalment es puguen establir, permeta als participants en les citades accions tenir el reconeixement de les seues competències professionals, i al mateix temps, facilitar-los l'accés a la revalidació dels mòduls formatius prevista en l'article 14, apartat 2, del Reial Decret 777/1998, de 30 d'abril.
  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Article 1. Objecte
  
Aquesta ordre té per objecte la regulació de la realització i l'acreditació d'accions de Formació Professional Ocupacional no subvencionades, que permeten accedir en el seu moment l'alumnat que hi participa, treballadores i treballadors desocupats o en actiu, previ compliment dels requisits que es puguen exigir, a un certificat de professionalitat dels arreplegats en el repertori de reials decrets que s'indiquen en l'annex a aquesta ordre, la gestió de la qual correspondrà al Servei Valencià d'Ocupació i Formació.
  
Article 2. Sol·licitants
  
Podran acollir-se al que preveu aquesta norma aquelles entitats que tinguen la consideració de centre col·laborador de la Generalitat Valenciana, a l'empara del que preveu l'Ordre de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició als centres col·laboradors de la Comunitat Valenciana (DOGV núm. 3.615, de 29 d'octubre de 1999), o de la norma que la substituïsca, i estiguen homologades en el moment d'efectuar la sol·licitud en l'especialitat o les especialitats formatives que desitgen impartir de les mencionades en l'annex abans citat.
  
Article 3. Presentació de sol·licituds i documentació
  
Els centres col·laboradors presentaran les sol·licituds en les direccions territorials del Servef o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, amb una antelació mínima d'un mes respecte de l'inici previst del curs, acompanyant la següent documentació:
  
- Documentació acreditativa i identificadora de l'entitat sol·licitant i del seu representant legal.
  
- Projecte de les accions formatives que es desitja impartir.
  
- En el supòsit d'incloure la realització de Pràctiques no Laborals en empreses (PNL), s'haurà d'indicar les empreses en què es realitzaran.
  
Quan la sol·licitud no reunisca els requisits establits en aquesta ordre o no s'acompanye la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que si així no ho feren, es considerarà que desisteixen de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 4. Projecte de les accions formatives
  
El projecte d'acció formativa que d'acord amb l'article 3 d'aquesta ordre han de presentar les entitats, arreplegarà els següents aspectes:
  
- Especialitat que cal impartir o mòduls complets que s'impartiran quan es preveja impartir parcialment el contingut del programa.
  
- Lloc d'impartició (carrer o plaça i nombre).
  
- Nombre de participants (entre 6 i 17).
  
- Nombre d'hores.
  
- Horari previst.
  
- Data d'inici prevista.
  
- Si és procedent, empreses, amb indicació de la seua raó social, compromeses en la realització de Pràctiques no Laborals (PNL) amb indicació de la seua activitat econòmica i el programa formatiu que calga desenvolupar en cada una d'elles.
  
- Característiques del grup d'alumnes a què s'orienta l'acció formativa, únicament en el cas que supose variacions o particularitats sobre el perfil oficial arreplegat en el reial decret corresponent al Certificat.
  
- Indicació expressa de les dades del professor o professora (titulació, experiència professional i docent, formació en didàctica...), d'acord amb el que preveu el corresponent referent formatiu del Reial Decret de Certificat de Professionalitat, que mostre la seua idoneïtat per a impartir la docència en qüestió. El Servei Valencià d'Ocupació i Formació podrà sol·licitar els certificats dels aspectes continguts en el citat perfil que considere convenient.
  
- Descripció d'espais, mitjans i materials que calga utilitzar durant el desenvolupament del curs únicament en aquells casos en què supose millores, ampliacions o particularitats sobre el programa oficial arreplegat en el Certificat de Professionalitat.
  
- Indicació, si és procedent, que es pretén que els alumnes accedisquen, previs els tràmits oportuns, als carnets professionals a què es refereix l'Ordre de 23 d'abril de 1997, de la Conselleria d'Ocupació, Indústria i Comerç.
  
Article 5. Pràctiques no Laborals
  
En el cas que el curs incloga Pràctiques no Laborals, hi valdrà el que disposa el capítol II de l'Ordre de 21 de desembre de 2001, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional i es regula el procediment per a la concessió d'ajudes durant l'exercici 2002 (DOGV núm. 4.160, de 3 de gener de 2002), o norma que la substituïsca.
  
Article 6. Procediment de tramitació
  
1. Efectuada la comprovació per part de les direccions territorials del Servef dels requisits exigits en aquesta ordre, que podrà incloure la visita in situ per a confirmar que es mantenen les condicions de l'homologació, el director general de Servei Valencià d'Ocupació i Formació o òrgan que delegue, emetrà resolució que autoritze o denegue la realització d'accions formatives a l'empara d'aquesta ordre.
  
2. El termini màxim per a resoldre i notificar la resolució procedent serà de dos mesos a comptar des de la presentació de la sol·licitud en qualsevol dels registres d'entrada del Servei Valencià d'Ocupació i Formació, excepte períodes de suspensió destinats a completar la documentació requerida.
  
3. Transcorregut el termini anterior sense que s'haja dictat i notificat resolució expressa, s'entendrà estimada la pretensió per silenci administratiu, de conformitat amb el que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
4. La resolució d'autorització fixarà, si és procedent, les condicions, obligacions i determinacions accessòries a què haja de subjectar-se l'entitat autoritzada.
  
5. Les resolucions que dicte el director general de Servei Valencià d'Ocupació i Formació a l'empara d'aquesta ordre esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjudici del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir, si és procedent, qualsevol altre que consideren procedent.
  
6. El director general del Servei Valencià d'Ocupació i Formació podrà acordar la publicació de la llista d'entitats autoritzades d'acord amb aquesta ordre.
  
Article 7. Tècnics d'enllaç
  
1. El director territorial d'Ocupació del Servef corresponent assignarà a cada una de les entitats col·laboradores un tècnic que actuarà com a interlocutor entre aquestes i la citada direcció territorial.
  
2. El citat tècnic tindrà entre les seues funcions:
  
- Informar a l'entitat col·laboradora, per escrit, dels tràmits que ha de seguir en el desenvolupament del curs.
  
- Conéixer el començament i l'acabament de cada curs.
  
- Estar informat de les incidències escaigudes en cada curs.
  
- Coordinar les tasques necessàries per a portar a terme l'avaluació de l'acció formativa.
  
- Vetlar pel correcte desenvolupament del curs tot proposant les mesures oportunes a l'entitat col·laboradora o a la direcció territorial si és procedent.
  
- Informar l'alumnat de la possibilitat d'acudir, si és procedent, a un centre Servef d'Ocupació, una vegada finalitzat el curs com a apte, perquè l'especialitat cursada siga arreplegada en el seu currículum.
  
Article 8. Obligacions dels centres col·laboradors
  
Són obligacions dels centres col·laboradors:
  
- Realitzar les accions sol·licitades segons el que preveu aquesta ordre i la resolució d'autorització.
  
- Comunicar al Servei Valencià d'Ocupació i Formació l'inici i el final del curs, les altes i les baixes de l'alumnat, així com qualsevol circumstància que poguera tenir incidència sobre el desenvolupament de l'acció formativa.
  
- Facilitar al Servei Valencià d'Ocupació i Formació les tasques de seguiment i control.
  
- Sotmetre's a les accions de control que s'estableixen en aquesta mateixa ordre.
  
- En el cas de realitzar Pràctiques No Laborals, comunicar als representants legals dels treballadors dels centres laborals en els quals es realitzen les pràctiques, així com a la Inspecció de Treball, la llista d'alumnes que participen en aquest programa, la duració, i el programa formatiu.
  
Article 9. Obligacions de l'alumnat
  
1. Els participants en accions autoritzades d'acord amb aquesta ordre estan obligats a assistir a les classes de forma regular i contínua.
  
2. És causa de baixa de l'alumnat l'absència superior a un 20% de l'horari de cada mòdul.
  
Article 10. Inici del curs
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada curs als tècnics d'enllaç, tot assenyalant l'horari, el lloc d'impartició, la llista nominal de docents i d'alumnes que comencen, tot això amb una antelació mínima de 15 dies respecte de la data d'inici.
  
2. No podrà iniciar-se cap curs de l'especialitat EMCS20 (Prevencionista de Riscos Laborals) sense que l'entitat beneficiària acredite disposar prèviament de la corresponent autorització de la direcció territorial d'Ocupació, d'acord amb el que preveu el Reial Decret 39/1997, i normes de desenvolupament.
  
3. No podrà iniciar-se a l'empara d'aquesta ordre cap curs amb què es pretenga accedir als carnets professionals a què es refereix l'Ordre de 23 d'abril de 1997, de la Conselleria d'Ocupació, Indústria i Comerç, sense tenir prèviament l'autorització administrativa prevista en l'article 10 de la citada ordre.
  
Article 11. Horari
  
1. L'horari del curs en el període d'estada al centre formatiu estarà comprés entre 4 i 6 hores diàries, de dilluns a divendres, llevat que el director territorial d'Ocupació del Servef autoritze un altre horari. En cap cas es podrà autoritzar un horari inferior a 20 hores ni superior a 40 hores setmanals.
  
2. En el supòsit de PNL, l'horari s'adequarà a les condicions dels centres de treball en què es realitzen aquestes.
  
Article 12. Control del desenvolupament del curs
  
Una vegada començat el curs, l'entitat col·laboradora estarà obligada a aportar la següent documentació, d'acord amb les instruccions que li seran notificades abans de l'inici del curs:
  
- Control d'assistència mensual que continga la firma diària de l'alumnat assistent.
  
- Parts d'altes i baixes d'alumnes produïdes.
  
- Comunicació d'incidències que es produïsquen en el desenvolupament de cada curs.
  
Article 13. Sobre la qualitat de la docència
  
Durant la impartició de cada curs i quan acabe, es demanarà l'opinió de l'alumnat sobre la docència rebuda. L'entitat col·laboradora facilitarà l'accés i la realització de les proves oportunes, i així mateix serà informada del seu contingut i resultat.
  
Article 14. Acabament del curs
  
En el termini de 15 dies naturals des de la conclusió de cada curs es presentarà un acta que continga l'aprofitament final de l'alumnat assistent, que serà firmada pel representant del centre col·laborador i pel tutor del grup.
  
Article 15. Revocació de l'autorització
  
1. Procedirà la revocació de l'autorització concedida a l'empara d'aquesta ordre quan:
  
- El curs no estiga en funcionament.
  
- El personal docent i/o l'alumnat no estiguen presents ni al centre formatiu ni als centres de realització de les pràctiques.
  
- L'alumnat estiga sent dedicat a funcions distintes de la formació o les PNL.
  
- El personal docent, material de consum o els equips/les dotacions no es corresponguen amb els especificats pel Certificat de Professionalitat corresponent.
  
- S'incomplisca la normativa vigent en matèria de seguretat i salut laboral.
  
- Qualsevol altra causa greu que afecte el normal desenvolupament de l'acció formativa.
  
2. Serà competent per a acordar la revocació de l'autorització el director general del Servef, prèvia audiència de l'interessat.
  
Article 16. Certificats d'aprofitament
  
Podran obtenir el certificat individualitzat d'aprofitament les persones que hagen superat amb èxit la totalitat del programa formatiu del Certificat de Professionalitat corresponent o algun dels mòduls formatius que l'integren, en les condicions establides en l'article 18.
  
Article 17. Característiques del certificat d'aprofitament
  
El certificat especificarà els mòduls formatius superats i completats, la duració de cadascun d'ells, així com la realització, si és procedent, de Pràctiques no Laborals, la seua duració i l'empresa en què s'han realitzat. Així mateix s'indicaran les dades del registre del certificat.
  
Article 18. Condicions del certificat
  
Perquè els alumnes obtinguen el Certificat a què fa referència l'article 16, hauran de finalitzar amb aprofitament el curs, justificar la seua assistència almenys al 80% de les hores de cada mòdul i sotmetre's a les actuacions de comprovació de la professionalitat que, si és procedent, s'establisca per part de la Direcció General de Formació i Qualificació Professional del Servef.
  
DISPOSICIONS FINALS
  
Primera
  
Es faculta el director general del Servei Valencià d'Ocupació i Formació, a proposta del director general de Formació i Qualificació Professional, per a dictar totes les instruccions que siguen necessàries per al desenvolupament i l'execució del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 19 de febrer de 2002
  
El conseller d'Economia, Hisenda i Ocupació,


Còpia Permalink ELI